Tânăra care a supravieţuit tentativei de omor de la staţia de metrou Costin Georgian, după ce s-a luptat cu agresoarea care a împins-o de mai multe ori, a aşteptat două ore pentru a putea depune plângere la Poliţie, a declarat tatăl ei.

Incidentul a avut loc în jurul orei 15:30, în stația de metrou Costin Georgian. După ce s-a luptat cu agresoarea și a reușit să îi țină piept, tânăra a urcat în metrou, în stare de șoc. A ajuns la dentist și abia acolo a conștientizat ce i s-a întâmplat și l-a sunat pe tatăl ei. Însă când au mers să depună plângere la poliție, autoritățile nu i-au crezut. Plângerea a fost înregistrată abia în jurul orei 19:30.

Tatăl fetei mai spune că agresoarea ar fi avut scris în palmă mesajul "Am făcut-o, dar am confundat-o".

"Un şoc pentru toţi. În 45 de minute am sunat la 112. Şi 112 m-a trimis la Costin Georgian să investighez eu, ca părinte. E posibil aşa ceva? (...) Am spus la 112 că fata a fost împinsă intenţionat în faţa metroului, iar doamna de acolo mi-a spus să merg la metrou, că au poliţia lor (...) Trebuia să verifice imediat, să vadă că sunt om serios (...) Ce pierdeau? 10 litri de motorină, timpul a zece poliţişti, dar poate că salvau nişte vieţi", a afirmat tatăl tinerei, la Antena3.

El mai povesteşte că la Poliţia de la metrou a stat aproape două ore pentru că în faţa sa era o femeie cu un copil care îşi pierduse geanta pe peron, iar poliţistul le-a spus că el este singur şi i-a rugat să aibe răbdare: "Poliţistul a venit şi ne-a întebat, i-am spus că a fost împinsă în faţa metroului. Nu a crezut din prima. Trebuia să-i ia declaraţia doamnei. În jurul orei 19.00 am putut da declaraţii".

Tatăl fetei a povestit, de asemenea, cum a reuşit fiica sa să scape.

"A venit în spatele ei, pur şi simplu, a împins-o. Ea a crezut că este o glumă a unei prietene (...). Când şi-a dat seama că nu e glumă, a pus dreptul în faţă şi a stopat. A opus rezistenţă şi a reuşit să se salveze. Atunci a sărit lumea şi a reuşit să fugă. Toate acestea s-au întâmplat la 10 metri în faţa metroului. Era prima victimă şi poate nu mai era a doua. Mai avea un centimetru şi depăşea, deja era piciorul în aer”, a declarat bărbatul, precizând că agresoarea a început să împingă la momentul la care metroul ieşea din peron.

El a mai spus că fata a povestit că în momentul în care a coborât scările la metrou a observat-o pe agresoare, care era pe peron şi care o fixa cu privirea.

În momentul incidentului, au intervenit câţiva oameni care au întrebat-o pe agresoare ce are cu fata, iar aceasta ar fi repetat obsesiv că tânăra i-ar fi furat banii.

"Mi-a luat banii, mi-a luat banii şi repeta. Apoi a venit metroul, persoanele au intrat în metrou, fiica mea a urcat şi ea de frică şi atunci a realizat ce s-a întâmplat, a izbucnit în plâns, nu a ajutat-o nimeni (...). Agresoarea a rămas pe peron. Ne-am uitat pe filmări şi agresoarea se plimba foarte liniştită pe peron către ieşire cu telefonul la ureche. Am înţeles de la poliţie că i-ar fi găsit în palmă, dacă nu mă înşel: „Am făcut-o, dar am confundat-o”. I-au găsit scris în palmă. Aşa au găsit scris în momentul în care au arestat-o. Putea fi vorba despre fata noastră sau despre cealaltă”, a adăugat tatăl fetei.

El a mai spus că fiica sa, în vârstă de 22 de ani, este în stare de şoc.

O tânără în vârstă de 25 de ani a murit marţi seară, în staţia de metrou Dristor. Ea a căzut în faţa unei garnituri de metrou, iniţial suspectându-se că a fost vorba despre o sinucidere. Poliţia Capitalei a anunţat, după câteva ore, că tânăra a fost de fapt împinsă de o altă femeie şi a făcut publice imagini cu aceasta.

Femeia încercase un gest similar în staţia Costin Georgian, cu puţin timp înainte, când a împins o altă tânără, dar aceasta nu a păţit nimic. Poliţia spunea că fata agresată la staţia Costin Georgian a făcut reclamaţie în jurul orei 20:00.

Agresoarea este cercetată pentru omor şi tentativă de omor şi a fost arestată preventiv pentru 30 de zile.